Ettepanek: NÕUKOGU OTSUS, millega pikendatakse otsuses 2011/492/EL, millega lõpetatakse AKV-EÜ partnerluslepingu artikli 96 kohane nõupidamine Guinea-Bissau Vabariigiga, sätestatud sobivate meetmete kohaldamisaega /* COM/2013/0439 final - 2013/0208 (NLE) */





SELETUSKIRI 31. jaanuaril 2011 otsustas Euroopa Liit alustada muudetud Cotonou lepingu artikli 96 kohast nõupidamist Guinea-Bissau Vabariigiga. Otsus tehti pärast 1. aprilli 2010. aasta sündmusi. Kõnealusel päeval arreteeris rühm mässulisi sõjaväelasi relvajõudude ülemjuhataja asetäitja kindral Antonio Indjai korraldusel relvajõudude ülemjuhataja José Zamora Induta ning Guinea-Bissau peaministri Gomes Juniori. Mässu tulemusena sai de facto ülemjuhatajaks kindral Indjai; ametlikult määrati ta sellele ametikohale valitsuse ettepanekul president Bacai Sanha 25. juuni 2010. aasta määrusega. 8. oktoobril 2010 nimetati merejõudude ülemjuhatajaks kontradmiral Bubo Na Tchuto, mis oli uus tagasilöök hea valitsemistava järgimisele riigis. Kontradmiral Na Tchuto tegevus pärast 1. aprilli mässu destabiliseeris olukorda ning rahvusvahelised partnerid kehtestasid tema suhtes sanktsioonid väidetava osalemise tõttu ebaseaduslikus tegevuses. Euroopa Liit on arvamusel, et 1. aprilli 2010. aasta mäss ning seejärel mässu peamiste korraldajate määramine kõrgetele sõjaväelistele ametikohtadele kujutab endast Cotonou lepingu artiklis 9 nimetatud oluliste lepinguosade (demokraatlike põhimõtete järgimine) eriti rasket ja ilmset rikkumist ning artikli 96 lõike 2 punktis b määratletud eriti pakilist juhtu. Sellest lähtuvalt saadeti Guinea-Bissau ametivõimudele 2. veebruaril 2011 kiri, milles neid kutsuti nõu pidama. Nõupidamise raames peeti esimene kohtumine Brüsselis 29. märtsil 2011. Kõnealusel koosolekul tutvustati osalejatele Guinea-Bissau delegatsiooni ettepanekuid, mille eesmärk on taastada järk-järgult tsiviilvõimu ülimuslikkus, parandada riigi demokraatlikku valitsemistava, tagada põhiseadusliku korra ja õigusriigi põhimõtete järgimine ning võidelda karistamatuse ja organiseeritud kuritegevuse vastu. Guinea-Bissau lepingupool võttis kohustuseks ennekõike: · tagada 2009. aasta märtsis ja juunis toimunud mõrvade uurimisel ning kohtumenetluse läbiviimisel ja otsuste tegemisel sõltumatus, asjakohased materiaalsed tingimused ja turvalisus; · reformida tõhusalt julgeolekusektorit vastavalt riigi parlamendi vastuvõetud strateegiale ning õigusaktidele, mis on koostatud Euroopa Liidu ühise julgeoleku- ja kaitsepoliitika missiooni toetusel; · tagada, et sõjaväelistele kõrgetele juhtivatele ametikohtadele nimetatakse isikud, kes ei ole seotud põhiseadusevastase või ebaseadusliku tegevusega või vägivallaga, kooskõlas Lääne-Aafrika Riikide Majandusühenduse (ECOWAS) tegevuskava järelduste ja soovitustega julgeolekusektori ümberkorraldamiseks; · kiita heaks ja lihtsustada ekspertide kontrollkäiku, mis toimub koostöös ECOWASi, Portugalikeelsete Riikide Ühenduse (CPLP) ja/või muude partneritega ning on seotud julgeolekusektori reformi toetamise ja poliitikute turvalisuse tagamisega; · valmistada ette ja võtta vastu julgeolekusektori reformi ja uimastiäriga võitlemise riiklikud tegevuskavad ning neid tõhusalt rakendada; · tõhustada tsiviilametkondade ja relvajõudude haldus- ja finantsjuhtimist ning rahapesuvastaseid meetmeid. Nõupidamise lõppedes võttis Euroopa Liit eespool loetletud kohustusi arvesse oma järeldustes. EL kutsus Guinea-Bissau Vabariigi esindajaid üles algatama 1. aprilli 2010. aasta sündmustega seotud uurimisi ja kohtumenetlusi, et tugevdada karistamatusevastast võitlust, ning koostada üksikasjalikum kohustuste täitmise ajakava kooskõlas ECOWASi tegevuskavas kehtestatud tähtaegadega. Euroopa Liit otsustas 18. juulil 2011 võtta nõukogu otsusega 2011/492/EL vastu nimetatud kohustuste elluviimiseks sobivad meetmed, sealhulgas vastastikuste kohustuste kava ELi koostöö järk-järguliseks taastamiseks. 18.–20. jaanuaril 2012 toimus Bissaus järelevalve eesmärgil artikli 96 kohane kontrollkäik. Kontrollkäigu aruandes toodi välja nõukogu otsuses 2011/492/EL loetletud esimese kohustuste paketi ebapiisav elluviimine, millest lähtuvalt ei ole võimalik asjaomaseid koostööprogramme taaskäivitada. Nõukogu Aafrika töörühm kinnitas aruande 15. veebruaril 2012. President Bacai Sanha surma järel 2012. aasta jaanuaris toimusid presidendivalimised ning pärast valimiste esimest vooru korraldas osa relvajõudude liikmetest 12. aprillil 2012 riigipöörde, mille käigus vahistati presidendi kohusetäitja ja peaminister. Sellest ajast alates on ECOWAS tegutsenud vahendajana, et leida lahendus, mis viiks demokraatliku korra taastamiseni Guinea-Bissaus, kuid seni on põhiseadusliku korra taastamisel tehtud vähe edusamme. Nõukogu 16. juuli 2012. aasta otsusega 2012/387/EL pikendati nõukogu otsust 2011/492/EL ühe aasta võrra kuni 19. juulini 2013. Komisjon peab oluliseks, et nõukogu otsus 2011/492/EL ei kaotaks oma kehtivust, sest selles on sätestatud põhiraamistik demokraatia stabiilsuse edendamiseks Guinea-Bissaus. Seetõttu on tehtud ettepanek seda täiendavalt pikendada 19. juulini 2014. Pärast 10. EAFi aegumist (31. detsembrit 2013) ja enne 11. EAFi jõustumist rahastatakse nõukogu otsusele 2011/492/EL lisatud loetelus osutatud ELi kohustusi loodava sildfinantseerimise kaudu. Otsuse sisu (st üksikasjalikud tingimused ja ELi meetmed) võib olla vaja kohandada, et võtta arvesse muutusi poliitikamaastikul, kuid praeguses etapis ei ole võimalik neid muutusi piisava täpsusega ette näha. Kokkuvõte Eespool nimetatut silmas pidades palutakse nõukogul vastu võtta lisatud ettepaneku eelnõu nõukogu otsuse kohta, millega pikendatakse Guinea-Bissau suhtes võetud sobivate meetmete kohaldamisaega. 2013/0208 (NLE) Ettepanek: NÕUKOGU OTSUS, millega pikendatakse otsuses 2011/492/EL, millega lõpetatakse AKV-EÜ partnerluslepingu artikli 96 kohane nõupidamine Guinea-Bissau Vabariigiga, sätestatud sobivate meetmete kohaldamisaega EUROOPA LIIDU NÕUKOGU, võttes arvesse Euroopa Liidu toimimise lepingut, võttes arvesse koostöölepingut ühelt poolt Aafrika, Kariibi mere ja Vaikse ookeani piirkonna riikide rühma ning teiselt poolt Euroopa Ühenduse ja selle liikmesriikide vahel (edaspidi „AKV-EÜ partnerlusleping”), millele kirjutati alla 23. juunil 2000 Cotonous[1] ja mida muudeti 22. juunil 2010 Burkina Fasos Ouagadougous[2], eriti selle artiklit 96, võttes arvesse sisekokkulepet AKV-EÜ partnerluslepingu rakendamiseks võetavate meetmete ja järgitavate menetluste kohta,[3] eriti selle artiklit 3, võttes arvesse komisjoni ettepanekut ning arvestades järgmist: (1) Nõukogu otsusega 2011/492/EL viidi lõpule Guinea-Bissau Vabariigiga AKV-EÜ partnerluslepingu artikli 96 alusel peetud nõupidamine ning võeti nimetatud otsuse lisas sätestatud sobivad meetmed. (2) Nõukogu otsusega 2012/387/EL pikendati nõukogu otsust 2011/492/EL ühe aasta võrra kuni 19. juulini 2013. (3) Guinea-Bissau rikub jätkuvalt AKV-EÜ partnerluslepingu artiklis 9 osutatud olulisi lepinguosasid ning praegune olukord riigis ei taga inimõiguste, demokraatlike põhimõtete ega õigusriigi austamist. (4) Seepärast tuleks otsust 2011/492/EL muuta, et veelgi pikendada sobivate meetmete kohaldamisaega, ON VASTU VÕTNUD KÄESOLEVA OTSUSE: Artikkel 1 Otsust 2011/492/EL muudetakse järgmiselt. Artikkel 3 asendatakse järgmisega: „Käesolev otsus jõustub selle vastuvõtmise päeval. Otsus kaotab kehtivuse 19. juulil 2014. Otsus vaadatakse korrapäraselt läbi vähemalt iga kuue kuu tagant, arvestades eelistatavalt Euroopa Liidu välisteenistuse ja komisjoni ühiste järelevalvemissioonide tulemusi.” Artikkel 2 Käesolevale otsusele lisatud kiri saadetakse Guinea-Bissau ametiasutustele. Artikkel 3 Käesolev otsus jõustub selle vastuvõtmise päeval. See avaldatakse Euroopa Liidu Teatajas. Brüssel, Nõukogu nimel eesistuja || LISA Lugupeetud härra president Lugupeetud härra peaminister Lugupeetud härrad Pärast 29. märtsil 2011 Brüsselis toimunud AKV-ELi partnerluslepingu artikli 96 kohast nõupidamist otsustas Euroopa Liit 18. juulil 2011 võtta nõukogu otsusega 2011/492/EL vastu sobivad meetmed, sealhulgas vastastikuste kohustuste kava ELi koostöö järk-järguliseks taastamiseks. Nõukogu 16. juuli 2012. aasta otsusega 2012/387/EL pikendati nõukogu otsust 2011/492/EL ühe aasta võrra kuni 19. juulini 2013. 12 kuud pärast nimetatud otsuse pikendamist leiab Euroopa Liit, et olulisi edusamme ei ole tehtud ning seepärast on EL otsustanud pikendada otsuse 2011/492/EL kohaldamisaega täiendavalt kuni 19. juulini 2014. Euroopa Liit soovib veel kord rõhutada, kui tähtsaks ta peab tulevast ELi ja Guinea-Bissau koostööd, ning kinnitada oma valmisolekut jätkata dialoogi ja astuda lähitulevikus samme suunas, mis võimaldaks koostöö taastada täies ulatuses. Lugupidamisega Nõukogu nimel || Komisjoni nimel C. ASHTON eesistuja || A. PIEBALGS volinik [1] EÜT L 317, 15.12.2000, lk 3. [2] ELT L 287, 4.11.2010, lk 3. [3] EÜT L 317, 15.12.2000, lk 376, muudetud ELT-ga L 247, 9.9.2006, lk 48.